เนื่องในวันปีใหม่ วันแรกของปี จึงชวนที่บ้านมาทานกันเอาฤกษ์เอาชัย ระหว่างที่ใช้หมองนั่งสมาธิคิดว่าจะเลือกร้านไหนดี ร้านนี้ก็ป๊อบอัพขึ้นมาพอดี เพราะในยามบ่ายตอน 3 โมงครึ่ง ห้องอาหารจีนตามโรงแรมและภัตตาคารส่วนใหญ่จะปิดครัว รอเปิดอีกครั้งตอนเย็น ส่วนร้านซ้งโภชนาสาขานี้เปิดตลอด โดยเฉพาะในช่วงเทศกาล ถือเป็นชั่วโมงทองเลยก็ว่าได้

มากัน 8 คน สั่งอาหารไปหลายอย่าง เดี๋ยวสักครู่จะเริ่มรีวิวรสชาติความอร่อยเป็นจานๆ ไปนะครับ

ตอนเดินเข้ามาที่ปากทางหน้าร้าน รวมถึงบนเมนูหน้าแรก ทางร้านจะแนะนำให้สั่ง เต๋าเต้ยหม้อไฟ แต่เป็นที่น่าเสียดาย มันดันหมดไปซะก่อนที่เรามา สงสัยจะขายดีจริง ส่วนจานเด็ดจานอื่นก็คือ หอยเชลล์ผัดไข่เค็ม มะเขือยาวหมูสับปลาเค็มผัดซอส XO ปูอบวุ้นเส้นหม้อดิน ฯลฯ

มาดูเมนูที่สั่งไปเลยดีกว่าครับ
-จานแรกเป็นออเดิร์ฟร้อน เสิร์ฟมาเป็นของร้อน 4 ชนิด ได้แก่ ขนมจีบกุ้ง ปลาเงินทอด กระเพาะปลาผัดแห้ง แปะก๊วยผัดเกลือ และปอเปี๊ยะ (โดยรวมถือว่ารสชาติอร่อยดีครับ)
-จานที่สองเป็นหอยจ้อและแห่กึ้นผสมกัน จานเล็กไปหน่อย แต่คนที่ชอบของทอดไม่ควรพลาดครับ
-ต่อไปเป็นเมนูเป๋าฮื้อน้ำแดง รสชาติปานกลางครับ ยิ่งคุณพ่อบอกมันเป็นเป๋าฮื้อกระป๋อง ไม่ใช่เป๋าฮื้อแท้ (ของแท้จานนี้คงหลายพัน) คะแนนเลยดร๊อปไปนิด 
-ผัดโหงวก้วย เสิร์ฟมาในกระทงเผือก ทั้งรสชาติดีและเป็นถือเป็นอาหารมงคลด้วยครับ
-ปุอบวุ้นเส้น หม้อนี้แพงพอสมควร รสชาติปานกลาง (ความหอมสู้สมศักดิ์ปูอบไม่ได้) แต่ปูที่นี่สดก้ามโตดูดี น่าเสียดายที่แทะยากไปหน่อย เลยเก็บเนื้อปูไว้กะทานตบท้ายเพราะไม่อยากมือเลอะ ปรากฎว่ากลายเป็นเมนูที่ถูกลืม เหลือไว้กลางโต๊ะ ลืมเอากลับบ้าน สุดท้ายไม่มีใครได้กิน ฮือๆ
-ออส่วนกระทะร้อน ผมชอบแบบที่มันไม่เละ แต่กระทะร้อนจานนี้แม้จะมีหอยนางรมเยอะพอสมควร แต่เนื้อแป้งมันเหนียวหนึบเป็นแป้งเปียก จานนี้ยังไม่ปลื้มครับ
-ผักกูดผัดน้ำมันหอย เป็นผักที่หาทานยาก ไม่ได้มีขายทุกหน้า อร่อยดีนะครับ
-ยำผักกูด น้ำยำรสชาติใช้ได้ แต่ต้องยกให้ผักกูดที่กรอบหวานอร่อย เมนูนี้แก้เลี่ยนดีครับ
-ไฮไลท์ของมื้อนี้คือปลาเก๋านึ่งซึอิ้ว แม้จะมีราคาสูงกว่าปลาชนิดอื่น แต่ความสด ความหวาน ของตัวปลาทำให้จานนี้กลายเป็นจานที่เริ่ดที่สุดของทุกคน
-ปลิงน้ำแดง ทานไม่เป็น แต่ที่บ้านสั่งมา บอกว่ารสชาติพอใช้ได้ แต่หน้าตาดูไม่ค่อยโอนะ เนื้อปลิงมีน้อยไปหน่อยครับ
-ตบท้ายด้วยผัดหมี่ฮ่องกง หน้าตาดูธรรมดามาก แต่พอได้ชิม เออแฮะอร่อยดี มีรสชาติหวานนิดๆ เพราะใช้ซีอิ๊วหวานปรุงรส ตัวเส้นหมี่มันเหนียวนุ่มและยาวดี โอเคเลยจานนี้

ที่กินไปทั้งหมดก็ประมาณนี้ รสชาติโดยรวมเหมือนได้กินอาหารโต๊ะจีนตามงานเลี้ยง หลายอย่างรสชาติดีมาก จะขาดๆ เกินๆ ไปบ้างก็พอให้อภัยได้ อย่างน้อยอาป๊า อาม๊า ทานได้ก็อิ่มใจแล้ว หลงจ้งมื้อนี้หลังจากหักส่วนลดเงินสดแล้วก็ประมาณ 5,000 กว่าบาท ถ้าตัดเมนูปูและปลาไปถือว่าราคาไม่แพงมากนะ

ถ้าแวะมาเส้นกัลปพฤกษ์ลองแวะมาทานกันครับ ถ้าสั่งเป็นเซ็ตอาจคุ้มกว่า ถ้ากินจริงกันจังในหมู่เพื่อนฝูงและครอบครัว ถ้าจะร้องเพลงคาราโอเกะต้องจองห้องล่วงหน้า (คิดราคาเพิ่มนิดหน่อย)

สุขสันต์วันปีใหม่ ขอให้เฮงๆ รวยๆ กันถ้วนหน้าครับ ด้วยความปรารถนาดีจากไช้ชวนชิม 